星玄|天蠍女林依晨濾鏡開太大遭嫌棄 震驚網民:兩個人嚟?
2024年04月02日 00:00
東網電視
更多新聞短片
今日係4月2日農曆二月廿四,幸運星係天蠍座,幸運指數排第一,事業發展可以更上一層樓。天蠍座嘅台灣女神林依晨,夥拍許瑋甯主演嘅劇集《不夠善良的我們》喺4月6日首播,故事主要圍繞佢哋同賀軍翔,糾纏咗12年嘅3人關係,據講今次依晨唔只挑戰高難度題材,而且有多場床戲,戲中仲有一名9歲大嘅囝囝,「露台抽煙」嘅劇照亦都流出,完全搣甩過往嘅清純形象,令唔少劇迷覺得驚訝。
除咗拍劇之外,素來有「零負評女神」之稱嘅依晨,早前開設內地社交平台帳號,唔知係咪未習慣,抑或有意開濾鏡,但因為濾鏡太強,搞到佢原本標誌性嘅圓臉完全修改,變成「小蛇精」,嚇到成班網民留言大問:「你真係林依晨?」、「你同依晨完全係兩個人嚟!」依晨隨後都有發文解釋,因為拍片當日冇化妝,所以就用咗美顏。
至於最旺生肖係牛,你哋桃花夠旺,好啱同伴侶享受二人世界。肖牛嘅歌王張學友同老婆羅美薇結婚接近30年,一直都咁恩愛,近年學友展開60+世界巡迴演唱會,又唱又跳仲出埋招牌一字馬,演出大獲好評,學友不如完成巡唱之後,就帶老婆四周圍玩,好好享受吓二人世界。